RESOLUCIJA EVROPSKEGA PARLAMENTA (EU) 2018/1368

z dne 18. aprila 2018

s pripombami, ki so del sklepa o razrešnici glede izvrševanja proračuna Evropske agencije za kemikalije za proračunsko leto 2016

EVROPSKI PARLAMENT,

— ob upoštevanju sklepa o razrešnici glede izvrševanja proračuna Evropske agencije za kemikalije za proračunsko leto 2016,

— ob upoštevanju člena 94 in Priloge IV Poslovnika,

— ob upoštevanju poročila Odbora za proračunski nadzor ter mnenja Odbora za okolje, javno zdravje in varnost hrane (A8-0086/2018),

A. ker organ za podelitev razrešnice med postopkom podelitve razrešnice poudarja poseben pomen nadaljnje krepitve demokratične legitimnosti institucij Unije z izboljšanjem preglednosti in odgovornosti, izvajanjem koncepta oblikovanja proračuna glede na uspešnost in dobrim upravljanjem človeških virov;

B. ker je na podlagi poročila o prihodkih in odhodkih (1) Evropske agencije za kemikalije (v nadaljnjem besedilu: agencija) njen proračun v proračunskem letu 2016 znašal 110 840 957 EUR, kar je 7,82 % manj kot leta 2015;

C. ker je agencija prejela subvencije Unije v višini 60 937 000 EUR, kar pomeni povečanje za kar 55 903 000 EUR, zlasti zaradi uredb o registraciji, evalvaciji, avtorizaciji in omejevanju kemikalij (REACH) (2), o biocidnih proizvodih (3) in o soglasju po predhodnem obveščanju (4);

D. ker je Računsko sodišče v poročilu o zaključnem računu agencije za proračunsko leto 2016 (v nadaljnjem besedilu: poročilo Računskega sodišča) navedlo, da je prejelo razumno zagotovilo o zanesljivosti zaključnega računa agencije ter o zakonitosti in pravilnosti z njim povezanih transakcij;

1. opozarja, da je agencija v skladu s členom 185 finančne uredbe konsolidiran subjekt;

Upravljanje proračuna in finančno poslovodenje

2. ugotavlja, da je stopnja izvrševanja proračuna zaradi proračunskega spremljanja v proračunskem letu 2016 znašala 97 %, kar je 1,48 % manj kot leto prej; ugotavlja tudi, da je stopnja izvrševanja plačil znašala 86 %, kar je 1,84 % manj kot leto prej;

3. poudarja, da se je s pristojbinami in dajatvami, zbranimi v letu 2016, pokrilo 46 % odhodkov agencije, prvič je bil zabeležen tudi visok delež pristojbin iz naslova vlog za avtorizacijo; v zvezi s tem poziva, da se v delo agencije uvedejo zaščitni ukrepi, da bi lahko ostala neodvisna v odnosu do industrije in, zlasti, da bi ohranila kritičen, neodvisen odnos do raziskav industrije;

4. v zvezi z biocidnimi proizvodi ugotavlja, da je agencija v letu 2016, kakor določa člen 208 finančne uredbe, s pristojbinami zbrala 7 612 146 EUR (v primerjavi z zneskom 5 423 667 EUR leta 2015), subvencije Unije so znašale 850 000 EUR (v primerjavi z zneskom 5 789 000 EUR leta 2015), prejela pa je tudi prispevke Evropskega združenja za prosto trgovino (EFTA), vključno s Švico, ki so znašali 142 379 EUR;

5. potrjuje, da je Unija v letu 2016 v skladu z uredbo PIC in navedbami v členu 208 finančne uredbe agenciji plačala subvencijo v višini 1 151 000 EUR za nekatere nevarne kemikalije in pesticide v mednarodni trgovini;

6. z zaskrbljenostjo opaža, da regulativne agencije Unije, odgovorne za ocenjevanje tveganja reguliranih proizvodov, zlasti agencija in Evropska agencija za varnost hrane (EFSA), nimajo dovolj sredstev za učinkovito izpolnjevanje teh odgovornosti; zato bi bilo treba agenciji in EFSA zagotoviti zadostna sredstva, da bi izpolnjevali svoje posebne odgovornosti;

Prerazporeditve

7. ugotavlja, da je agencija opravila 23 prerazporeditev v skupnem znesku 816 000 EUR; z zadovoljstvom ugotavlja, da sta bili višina in narava prerazporeditev v letu 2016 skladni s finančnimi pravili;

Obveznosti in prenosi v naslednje leto

8. na podlagi poročila Računskega sodišča ugotavlja, da je znesek prenesenih proračunskih sredstev v naslovu III (odhodki iz poslovanja za REACH), za katera so bile prevzete obveznosti, znašal 10 100 000 EUR, tj. 39 % (v primerjavi z zneskom 7 300 000 EUR leta 2015, tj. 32 %), za naslov IV (odhodki iz poslovanja za biocide) pa je bil delež še višji, znesek je namreč znašal 1 300 000 EUR, tj. 68 % (v primerjavi z zneskom 1 500 000 EUR leta 2015, tj. 74 %); opozarja na pripombo Računskega sodišča, ki agenciji priporoča, naj razmisli o povečanju uporabe diferenciranih proračunskih odobritev, ki bi bolje odražale večletno naravo poslovanja in neizogibne zamude, do katerih prihaja v obdobju med podpisom pogodbe, dostavami in plačili;

9. na podlagi odgovora agencije ugotavlja, da najvišji zneski prenesenih odobrenih proračunskih sredstev izvirajo iz večletnih razvojnih projektov na področju informacijske tehnologije in pogodb s poročevalci za evalvacijo snovi, v okviru katere je treba upoštevati 12-mesečni zakonski rok, ki prične teči s sprejetjem tekočega akcijskega načrta Skupnosti v marcu; ugotavlja, da je agencija za slednje že ustvarila diferencirano proračunsko postavko za leto 2017, kar bo znižalo nominalno stopnjo prenosov za leto 2017 in vsa nadaljnja leta; kar zadeva odhodke za informacijsko tehnologijo ugotavlja, da bo agencija prav tako razmislila o možnosti uporabe diferenciranih proračunskih postavk v prihodnosti; poziva agencijo, naj organu za podelitev razrešnice poroča o vsaki odločitvi v zvezi s to zadevo;

10. ugotavlja, da so lahko prenosi v naslednje leto zaradi večletne narave operativnih programov pogosto deloma ali povsem upravičeni in ne pomenijo nujno slabosti pri načrtovanju in izvrševanju proračuna ter tudi niso vedno v nasprotju s proračunskim načelom enoletnosti, zlasti če jih agencije načrtujejo vnaprej in o tem obvestijo Računsko sodišče;

Javna naročila in kadrovska politika

11. ugotavlja, da je agencija izpolnila cilj na področju zaposlovanja, saj je bilo konec leta 2016 na področju REACH/razvrščanje, označevanje in pakiranje snovi in zmesi ( 5 ) ter soglasja po predhodnem obveščanju (izvoz in uvoz nevarnih kemikalij) zapolnjenih 98 % delovnih mest;

12. na podlagi kadrovskega načrta ugotavlja, da je bilo 31. decembra 2016 zasedenih 455 začasnih delovnih mest (od 465 mest, odobrenih v proračunu Unije) v primerjavi s 467 mesti v letu 2015;

13. ugotavlja, da je bilo med 590 uslužbenci (ekvivalent polnega delovnega časa), ki jih je leta 2016 zaposlovala agencija, devet napotenih nacionalnih strokovnjakov, 101 pogodbeni uslužbenec, trije začasni uslužbenci in 22 svetovalcev;

14. z zadovoljstvom ugotavlja, da je bila glede na število zasedenih delovnih mest 31. decembra 2016 zastopanost spolov uravnotežena, saj je bil delež žensk 53 %, delež moških pa 47 %;

15. z zadovoljstvom ugotavlja, da se je na podlagi primerjalne analize za agencijo leta 2015 povečal delež operativnega osebja, delež osebja za upravno podporo pa se je zmanjšal, kar je skladno z rezultati primerjalne analize Komisije;

16. ugotavlja, da je agencije v letu 2016 podpisala 630 pogodb, od tega 423 na osnovi okvirnih pogodb in 207 na osnovi novih postopkov javnih naročil; ugotavlja, da je bilo 26 pogodb iz druge kategorije podpisanih po izjemnih postopkih s pogajanji v skladu z ustreznimi pravili finančne uredbe; z zadovoljstvom ugotavlja, da agencija vsako leto do 30. junija na svojem spletnem mestu objavi seznam izvajalcev za preteklo leto;

17. ugotavlja, da je bil leta 2016 v povprečju vsak uslužbenec agencije na bolniškem dopustu 7,9 dneva; nekoliko zaskrbljen ugotavlja, da znaša število dni, namenjenih za dejavnosti za dobro počutje, na uslužbenca v letu 2016 manj kot en dan; priznava, da je agencija izvedla svoj prvi akcijski načrt za zdravje in dobro počutje na organizacijski ravni in je poročala o dejavnostih za dobro počutje, vzpostavljenih leta 2016, kot so krepitev timskega duha, srečanja zunaj uradnih prostorov, sezonski dogodki, omogočanje športnih dejavnosti, zdravstvena vzgoja, zdravstveni pregledi, družinska podpora in psihološko svetovanje;

18. z zadovoljstvom ugotavlja, da agencija upravlja mrežo zaupnih svetovalcev, ki jo sestavljajo sodelavci iz različnih oddelkov agencije in so bili deležni usposabljanja za neformalno reševanje sporov na delovnem mestu in obravnavanje primerov domnevnega nadlegovanja;

19. z zadovoljstvom ugotavlja, da so zaupni svetovalci v letu 2016 poročali o dveh primerih domnevnega nadlegovanja, ki sta bila obravnavana v okviru neuradnega postopka in tako ni bil sprožen uradni postopek, torej primera nista bila obravnavana pred sodiščem;

20. ugotavlja, da agencija uporablja uradno vozilo za prevoz izvršnega direktorja pri opravljanju uradnih nalog, vendar ne dovoljuje uporabo tega vozila za zasebne namene;

Preprečevanje in obvladovanje navzkrižja interesov, preglednost in demokracija

21. z zadovoljstvom ugotavlja, da je agencija na priporočilo organa za podelitev razrešnice iz leta 2014 v svoje letno poročilo 2016 vključila posebno poglavje o preglednosti, odgovornosti in integriteti;

22. z zadovoljstvom ugotavlja, da je na podlagi politike agencije o preglednosti javnost leta 2016 pridobila veliko izboljšav, med drugim popolnoma na novo oblikovan portal za obveščanje in mikro spletno stran za obveščanje potrošnikov o kemikalijah;

23. ugotavlja, da je agencija s postopkom za preprečevanje in obvladovanje morebitnih navzkrižij interesov uveljavila pristop, ki vključuje sistematično preverjanje morebitnih navzkrižij interesov pred dodelitvijo nalog uslužbencem; poleg tega ugotavlja, da mora predsednik posameznega organa agencije pregledati letne izjave o interesih vseh uslužbencev tega organa, ko ti uslužbenci prevzamejo naloge, in da je treba te izjave objaviti na spletnem mestu agencije;

24. je seznanjen s tem, da morajo uslužbenci, ko zapustijo agencijo, podpisati izjavo glede dolžnosti po koncu zaposlitve; ugotavlja, da je 22 uslužbencev leta 2016 zapustilo agencijo in da je agencija le v enem od teh primerov menila, da je treba uvesti posebne pogoje pred odobritvijo nove zaposlitve;

25. ugotavlja, da je agencija junija 2015 sprejela smernice za prijavitelje nepravilnosti; ugotavlja, da so sistemi agencije za notranji nadzor oblikovani tako, da vključujejo preprečevanje goljufij, in sicer s poudarkom na tveganih področjih, kot so finančne transakcije, javna naročila in izbirni postopki; ugotavlja, da je bila decembra 2016 sprejeta posodobljena strategija agencije proti goljufijam s poudarkom na razvoju splošne kulture proti goljufijam v agenciji; z zadovoljstvom ugotavlja, da so ukrepi, ki so se izvajali v letu 2016, vključevali obvezno spletno usposabljanje za preprečevanje navzkrižja interesov in usposabljanje vseh uslužbencev na področju preprečevanja goljufij, ki ga je izvedel Evropski urad za boj proti goljufijam (OLAF);

26. poudarja, da je treba ustanoviti neodvisen organ za razkritja, svetovanje in napotitve z dovolj proračunskimi sredstvi, ki bo prijaviteljem nepravilnosti pomagal uporabiti prave kanale za razkrivanje informacij o morebitnih nepravilnostih, povezanih s finančnimi interesi Unije, obenem pa bo zaščitil njihovo zaupnost in jim ponudil potrebno pomoč in nasvete;

27. ugotavlja, da je agencija leta 2016 prejela 85 zahtev za dostop do dokumentov, od tega je pri 11 zahtevah odobrila popolni dostop, v 23 primerih je odobrila le delni dostop, pri 6 zahtevah pa je dostop zavrnila; poziva agencijo, naj zagotovi, da se bo k tem zahtevam pristopilo v pravem duhu odprtosti in preglednosti ter se jih bo ustrezno obravnavalo;

Glavni dosežki

28. pozdravlja tri glavne dosežke, ki jih za leto 2016 navedla agencija, in sicer: — precejšnja prizadevanja zlasti v podporo malim in srednjim podjetjem z ustreznimi orodji informacijske tehnologije in večjezičnimi navodili v zvezi s tretjim rokom za registracijo v okviru uredbe REACH ter novo brezplačno storitvijo v oblaku za mala in srednja podjetja, ki je na voljo od leta 2017, — posodobljen portal za obveščanje, ki omogoča dostop do zbranih podatkov na treh ravneh, ki se razlikujejo po podrobnostih, tako da so podatki enostavno razumljivi splošni javnosti, pa tudi bralcem s tehnično-znanstvenega področja, — objava drugega petletnega poročila o dejavnostih REACH ter razvrščanju, označevanju in pakiranju, ki vsebuje zaveze za nadaljnje izboljšave, pa tudi priporočila Komisiji in pristojnim organom držav članic; to poročilo je prispevalo k pripravljalni študiji Komisije za oceno uredbe REACH v okviru programa ustreznosti in uspešnosti predpisov;

Notranja revizija

29. ugotavlja, da je služba Komisije za notranjo revizijo leta 2016 izvedla revizijo dejavnosti na podlagi uredbe o biocidih v agenciji; ugotavlja še, da je ta služba dala tri „pomembna“ priporočila, ni pa dala nobenega „zelo pomembnega“ ali „kritičnega“ priporočila; je seznanjen, da je agencija v odgovor na ta priporočila pripravila akcijski načrt; poziva agencijo, naj organu za podelitev razrešnice poroča o izvajanju tega akcijskega načrta;

30. ugotavlja, da je skupina za notranjo revizijo agencije izvedla revizije zanesljivosti v zvezi s spremljanjem odločitev na podlagi evalvacije dokumentacije, strokovnimi skupinami v agenciji in pritožbenimi postopki pred komisijo za pritožbe; ugotavlja, da je na osnovi teh revizij izdala dve „zelo pomembni“ priporočili in več „pomembnih“ priporočil; je seznanjen, da je skupina za notranjo revizijo akcijske načrte, ki jih je agencija oblikovala v odgovor na ta priporočila, ocenila kot ustrezne;

Uspešnost

31. ugotavlja, da je agencija decembra 2016 skupaj z Evropsko agencijo za varnost hrane (EFSA) začela pripravljati smernice za identifikacijo kemikalij, ki povzročajo endokrine motnje;

32. z zadovoljstvom ugotavlja, da si agencija v okviru priprave večletnega poglavja svojega programskega dokumenta za obdobje 2019–2021 prizadeva izboljšati merjenje učinka; ugotavlja tudi, da agencija za boljše merjenje uspešnosti in učinka uvaja vse več kazalnikov; poleg tega ugotavlja, da mreža agencij EU razvija decentralizirani okvir uspešnosti agencij EU; poziva agencijo, naj organ za podelitev razrešnice obvešča o izvajanju teh kazalnikov;

33. priznava, da je v poročilu Računskega sodišča navedeno, da ustanovna uredba agencije za razliko od tovrstnih uredb drugih agencij izrecno ne zahteva rednih zunanjih ocenjevanj njenih dejavnosti, ki pa so ključni elementi ocene smotrnosti; na podlagi odgovora agencija ugotavlja, da je Komisija leta 2016 naročila zunanjo študijo ocene učinkovitosti in da je poročilo svetovalca že objavljeno na spletnem mestu Komisije; poziva Komisijo, naj v vse prihodnje predloge za spremembo ustanovne uredbe agencije vključi obvezne redne ocene; poziva agencijo, naj prostovoljno spodbuja vse tovrstne zunanje ocene, zlasti s strani Računskega sodišča, vse dokler potrebna zakonodaja ne bo pripravljena;

34. ugotavlja, da je agencija leta 2016 prejela približno 10 700 vlog za registracijo (predvsem posodobitev podatkov) ter 200 obvestil o raziskavah in razvoju v zvezi s proizvodi in procesi, pri čemer se je skupno število vlog v primerjavi z letom 2015 povečalo za 29 %;

Druge pripombe

35. na podlagi poročila Računskega sodišča ugotavlja, da se del proračuna agencije financira iz pristojbin gospodarskih subjektov Unije; opaža, da znesek pristojbin vsako leto niha glede na to, koliko snovi se registrira; ugotavlja, da je v prihodnje možen upad prihodkov agencije zaradi odločitve Združenega Kraljestva o izstopu iz Unije; poziva agencijo, naj organu za podelitev razrešnice poroča o blažilnih ukrepih, ki jih bo mogoče sprejela;

36. ugotavlja, da odločitev Združenega kraljestva za izstop iz Unije tudi operativno ogroža agencijo, saj gre pri zakonodaji Unije o kemikalijah, ki jo upravlja agencija (uredba REACH, uredba o biocidih, uredba o razvrščanju, označevanju in pakiranju snovi in zmesi ter uredba o postopku soglasja po predhodnem obveščanju), tudi za regulativne predpise notranjega trga; ugotavlja, da bo zmanjšanje pristojnosti za uporabo teh uredb v EU-27 ustvarilo dodatno delovno obremenitev za zagotavljanje svetovanja in pomoči podjetjem iz Združenega kraljestva, ki bodo po novem iz tretje države, poleg tega bo v prehodnem obdobju nastala večja delovna obremenitev zaradi prenosa regulativnega dela od Združenega kraljestva na EU-27; ugotavlja, da bo treba orodja informacijske tehnologije agencije prenoviti, saj so vsi regulativni postopki podprti s to tehnologijo; ugotavlja tudi, da bo morebitna izguba trenutno zaposlenih strokovnjakov, ki so državljani Združenega kraljestva, prav tako vplivala na delo; poziva agencije, naj proaktivno načrtuje in se pripravi na vse tovrstne morebitne izgube; poziva agencijo, naj tesno sodeluje s Komisijo glede pogajanj o odločitvi Združenega kraljestva, da izstopi iz Unije, da bi bili dovolj dobro pripravljeni za čim večje zmanjšanje morebitnih negativnih operativnih ali finančnih posledic, do katerih bi lahko prišlo;

37. z zadovoljstvom ugotavlja, da agencija spremlja emisije ogljikovega dioksida, uporablja storitve telekonference in tako zmanjšuje število nepotrebnih potovanj, zmanjšuje velikost novih stavb in povečuje njihovo učinkovitost z določitvijo zahtevane minimalne energetske učinkovitosti in gradbenih standardov, zmanjšuje porabo papirja z novimi učinkovitimi tiskalniki, uvaja informacijsko tehnologijo, kot je EasySign, in uporablja program Sharepoint, zamenjuje osvetljavo v podzemni garaži z energetsko učinkovito osvetljavo, spodbuja recikliranje, da bi zagotovila stroškovno učinkovito in okolju prijazno delovno okolje, in je zavezana, da bo še bolj zmanjšala ali izravnala emisije ogljikovega dioksida;

38. upošteva, da je agencija v letu 2016 še naprej izvajala svojo celostno regulativno strategijo, ki združuje vse procese REACH ter procese razvrščanja, označevanja in pakiranja, da bi dosegla cilje ustreznih uredb ter dodatno okrepila povezovanje procesov REACH in procesov razvrščanja, označevanja in pakiranja;

39. poziva Komisijo, naj z ustreznimi deležniki začne politično razpravo za revizijo zakonodaje Unije, povezane z oceno tveganja za hrano, kemikalije in povezane izdelke, ter o učinkovitosti te zakonodaje;

40. ugotavlja, da je bila leta 2016 potrjena udeležba podorganizacij Organizacije združenih narodov, kot je Mednarodna agencija za raziskave raka, kot opazovalk pri delu agencije;

41. sporoča, da so druge ugotovitve horizontalne narave, ki spremljajo sklep o razrešnici, zbrane v resoluciji z dne 18. aprila 2018 ( 6 ) o uspešnosti, finančnem poslovodenju in nadzoru agencij.

(1) UL C 443, 29.11.2016, str. 21

(2) Uredba (ES) št. 1907/2006 Evropskega parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH) ter o ustanovitvi Evropske agencije za kemikalije in o spremembi Direktive 1999/45/ES ter o razveljavitvi Uredbe Sveta (EGS) št. 793/93 in Uredbe Komisije (ES) št. 1488/94 ter Direktive Sveta 76/769/EGS in direktiv Komisije 91/155/EGS, 93/67/EGS, 93/105/ES in 2000/21/ES (UL L 396, 30.12.2006, str. 1).

(3) Uredba (EU) št. 528/2012 Evropskega parlamenta in Sveta z dne 22. maja 2012 o dostopnosti na trgu in uporabi biocidnih proizvodov (UL L 167, 27.6.2012, str. 1).

(4) Uredba (EU) št. 649/2012 Evropskega parlamenta in Sveta z dne 4. julija 2012 o izvozu in uvozu nevarnih kemikalij (UL L 201, 27.7.2012, str. 60).

(5) Uredba (ES) št. 1272/2008 Evropskega parlamenta in Sveta z dne 16. decembra 2008 o razvrščanju, označevanju in pakiranju snovi ter zmesi, o spremembi in razveljavitvi direktiv 67/548/EGS in 1999/45/ES ter spremembi Uredbe (ES) št. 1907/2006 (UL L 353, 31.12.2008, str. 1).

(6) Sprejeta besedila, P8_TA(2018)0133 (glej stran 393 tega Uradnega lista).